Beatissime pater. Cum devoti sanctitatis vestre oratores frater Mathias Olaui monasterii Vallisgratie ordinis sancti salvatoris Aboensis dioecesis, ac Olauus Petri, civis Vallisgratie ejusdem dioecesis, ex votis suis altissimo Deo emissis cupiunt sepulchrum dominicum et terram sanctam Jherusalem visitare, supplicant sanctitati vestre dicti oratores, quatenus eorum pio desiderio paterna charitate annuentes eis et eorum cuilibet, quod terram sanctam et sepulchrum dominicum predicta absque aliquarum censurarum et penarum a jure seu per sanctitatem vestram aut ejus predecessores Romanos pontifices latarum et comminatarum incursu libere et licite visitare et ad illa peregrinari possint et valeant, licentiam et facultatem concedere ac indulgere dignemini de gratia speciali, [non obstantibus] constitutionibus et ordinationibus apostolicis ceterisque contrariis quibuscumque et cum clausulis oportunis et consuetis. Concessum ut petitur in presentia domini nostri pape. P. cardinalis sancti Eusebii, Et quod presentis supplicationis sola signatura sufficiat et ubique fidem faciat, quia oratores sunt in Romana curia presentes, et quoad dictum Mathiam de licentia sui superioris. Concessum P. cardinalis sancti Eusexii. Dat. Rome apud sanctum Petrum tertio kalendas aprilis anno primo.